Marc-Joseph Marion du Fresne - Wikipedia

# Marc-Joseph Marion du Fresne

### vanuit Wikipedia, die vrye ensiklopedie.

Marc-Joseph Marion du Fresne (1724 - 1772) was 'n Franse ontdekkingsreisiger. Hy is in Saint-Malo gebore en sluit op elfjarige ouderdom by die Frans Oos-Indiese maatskappy aan as 'n onder-luitenant aanboord van die Duc de Bourgogne.

Tydens die Oostenrykse opvolgingsoorlog voer hy verskeie skepe aan en hy word teen 1745 'n kaptein. In die Sewejarige Oorlog, is hy betrokke by verskeie vlootoperasies.

Na die oorlog seil hy weer op die Oos-Indiese roetes en vestig hom eventueel in Port Louis, Mauritius, waar hy ook vir 'n tyd lank hawemeester is.

Toe die Frans Oos-Indiese maatskappy in 1769 in duie stort is du Fresne skielik werkloos. Hy oortuig Pierre Poivre, die burgerlike administrateur om hom met twee skepe uit te rusen op 'n tweevoudige sending te stuur: eerstens sou hy Ahu-toru, 'n Tahitiaan wat na Parys gebring is en daar uitgestal is, maar slegs tot so ver as Mauritius terug gebring is, na Tahiti terug te neem, en tweedens sou hy na die suidelike kontinent gaan soek. Marion-Dufresne is twee skepe gegee, die Mascarin en die Marquis de Castries. Ahu-toru sterf van pokke kort na die vertrek uit Port Louis.

Op sy ontdekkingstog herontdek hy die Prins Edwardeilande nadat hulle by Kaapstad aandoen en op 28 Desember 1771 verlaat. Hy ontdek die Crozeteilande voor hy verder in Australië se rigting seil. Op 2 Februarie 1772 seil hulle effens noord van die op daardie stadium nog onontdekte Kergueleneilande verby en kruis tein dae later die roete van Kerguelen-Trémarec. Hulle bereik Tasmanië op 3 Maart 1772 en vertoef 'n paar dae op die eiland, waar Marionbaai in die suidooste na hom vernoem is, voor hulle verder seil en Nieu-Seeland se Mount Taranaki op 25 Maart 1772 gewaar. Hy noem die berg Pic Mascarin sonder om te weet dat James Cook dit reeds drie jaar te vore "Mount Egmont" genoem het.

Oor die volgende maand verken hulle die eilande, doen herstelwerk aan hulle skepeen behandel hulle skeerbuik. Hulle anker eers by Anchor Cove en later in die Bay of Islands. Oënskynlik was hulle verhoudinge met die Maori's aanvanklik vreedsaam: hulle kon kommunikeer danksy die Tahitiaanse woordeskat ('n nalatingskap van Ahu-toru se misavontuur), en die Maori's het selfs 'n seremonie vir hulle gehou. Die Franse het egter blykbaar een of ander tapu gebreek, waarskynlik deur op 'n helige plek vis te vang, en op 12 Julie 1772 vermoor en eet die Maori's du Fresne en twaalf bemanningslede. In weerwraak brand die Franse' n dorpie af en dood sowat 250 Maori'ss voor hulle die volgende dag weg vaar.

Plekke en so meer wat na Marion-Dufresne vernoem is sluit in:

- Die Suid-Afrikaans bestuurde Marioneiland
- Marionbaai in Tasmanië
- Marion Dufresne II - die skip wat logistieke ondersteuning aan die Franse Suidelike en Antaktiese Gebiede, Île Amsterdam, Île Saint-Paul, die Crozeteilande, en die Kergueleneilande bied
- Mont Marion-Dufresne - op Île de l'Est, teen 1 090 m hoogste punt in die Crozeteilande

## [wysig] Eksterne skakels

- Filatelie artikel oor du Fresne

Ontsluit van "http://af.wikipedia.org../../../m/a/r/Marc-Joseph_Marion_du_Fresne_f7be.html"

Kategorieë: Franse | Ontdekkingsreisigers | Geskiedenis van Nieu-Seeland

##### Views

- Artikel
- Bespreking
- Huidige wysiging

##### Soek

##### Ander tale

- Български
- Deutsch
- English
- Français
- Svenska
- Українська